WBHO konkel nié met FNB-stadium se pad | Netwerk24
Deur William Horne 12 April 2019 13:07
WBHO gaan nie vervolg word oor tenderknoeiery vir die konstruksie van ’n stuk pad naby die FNB-stadion in Johannesburg nie.
Die FNB-stadion in Johannesburg.
Die Mededingingstribunaal het ’n klag teen WBHO van die hand gewys.
Die Mededingingskommissie ondersoek sedert 2006 die konstruksiebedryf vir samespanning vir die tenders vir die 2010 Wêreldbeker-sokkerstadions. Verskeie firmas, soos Group Five, het intussen met die kommissie geskik oor die stadions self.
Daar is volgens die tribunaal geen aanduiding van samespanning vir die pad nie.
In die kommissie se klagte beweer hy dat WBHO en Group Five onwettig vergader het om die besonderhede van die tender te bespreek en saam te span om dit in hul guns te wysig. Die tender is deur die Suid-Afrikaanse Nasionale Padagentskap (Sanral) uitgereik.
WHBO getuig dat die vergadering, in Julie 2006, as deel van die Suid-Afrikaanse Federasie van Siviele Ingenieurskontrakteurs (Safcec) geskied het om duidelikheid oor sekere aspekte van die tender te soek.
Die tribunaal sê dat die kommissie geen bewyse van enigiets meer as wat die WBHO weergee oor die vergadering kon vind nie.
“Daar kan wel situasies wees waar die bywoning van so ’n vergadering om die probleme wat partye met ’n tender het, bespreek word, as onwettig beskou kan word, maar die feite van hierdie saak ondersteun nie so ’n gevolgtrekking nie,” sê die Mededingingstribunaal in sy verklaring.
Meer oor: Group Five | Wbho | Konstruksie | Wêreldbeker-Sokkertoernooi | Tenderknoeiery